เทเวศเจรจาเซ็นทรัล ต่ออายุกรมธรรม์ใหม่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — เซ็นทรัลหันซื้อภัยครอบคลุมทุกความเสี่ยง แก้ปัญหาตีค่าเสียหาย
นายอนันต์ เกษเกษมสุข กรรมการ ผู้จัดการ บริษัท เทเวศประกันภัย เปิดเผยว่า ล่าสุดบริษัทอยู่ระหว่างการเจรจากับกลุ่มเซ็นทรัลและบริษัทรับประกันภัยต่อต่างประเทศ เพื่อต่ออายุประกันภัยใหม่ที่ครอบคลุมการเสี่ยงภัยทุกชนิดมารวมเป็นฉบับเดียว เพื่อจะได้ไม่ต้องตีความเหมือนกับเหตุการณ์ช่วงเดือน พ.ค. 2553 อีก
โดยขณะนี้การสำรวจความเสียหายห้างสรรพสินค้าเซ็นทรัลเวิลด์ยังไม่เสร็จสิ้น 100% เนื่องจากมีรายการความเสียหายเป็นจำนวนมาก แต่คาดว่าทุนประกันเพียงพอกับความเสียหายที่เกิดขึ้น
“ปัจจุบันก็ยังไม่ได้ข้อสรุปว่า ความเสียหายที่เกิดขึ้นนั้นบริษัทต้องจ่ายค่าสินไหมตามกรมธรรม์ภัยก่อการร้าย หรือกรมธรรม์ความเสี่ยงภัยทุกชนิด” นายอนันต์ กล่าว 
นายพุทธิพงษ์ ด่านบุญสุต ผู้ช่วยกรรมการผู้จัดการ บริษัท ไทยเศรษฐกิจประกันภัย กล่าวว่า ขณะนี้ทางบริษัท เซ็นทรัลพัฒนา ได้ตกลงต่อสัญญาประกันภัยครั้งใหม่กับทางบริษัทแล้ว ตั้งแต่วันที่ 31 ธ.ค. 2553 โดยคุ้มครองสูงสุดถึงภัยจากภาวะสงคราม ทุนประกันไม่ต่ำ 3,500 ล้านบาท “ทางผู้บริหารเซ็นทรัลพัฒนาต้องการให้กรมธรรม์ใหม่นี้ครอบคลุมทุกภัย จะได้ไม่ต้องมานั่งตีความกันอีกเหมือนกับเหตุการณ์ความไม่สงบในช่วงเดือน พ.ค. 2553 ดังนั้น ทางบริษัทรับประกันภัยต่อในทางประเทศจึงออกแบบกรมธรรม์ให้ใหม่เป็นแพคเกจให้กับเซ็นทรัล เพื่อให้ครอบคลุมกับทุกเหตุการณ์ หากจะมีอะไรเกิดขึ้นอีกในอนาคต ซึ่งตอนนี้คงมีเซ็นทรัลที่เดียวที่ซื้อกรมธรรม์ประเภทนี้อยู่” นายพุทธิพงษ์ กล่าว 
ส่วนเหตุการณ์เมื่อเดือน พ.ค. 2553 นั้น ยังอยู่ระหว่างสำรวจภัยในส่วนของธุรกิจหยุดชะงักอยู่ ซึ่งก็มีในส่วนของบริษัท เทเวศประกันภัย ผู้รับประกันอีกรายเข้ามาเกี่ยวข้องด้วย โดยพยายามทำผลสรุปออกมาให้เร็วที่สุด